Diari Oficial de la Generalitat Valenciana


Sumari del DOGV 1968, del 19-02-1993 (1993/827200)

DECRET 20/1993, de 8 de febrer, del Govern Valencià, pel qual regula el Registre de Convenis i estableix el regim jurídic i pressupostari dels convenis que subscriga la Generalitat Valenciana.
------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1993/02/08/20/dof/vci/html**

### Dades del document

Número de DOGV
:   1968

Data del DOGV
:   19-02-1993

Secció del DOGV
:   DISPOSICIONS GENERALS

Número del document
:   1993/827200


Data del document
:   08-02-1993

Organisme emissor
:   Conselleria d'Economia i Hisenda

Tipus de document
:   Decret

Correcció d'errades

Anàlisi jurídica

Decret 20/1993, de 8 de febrer, del Govern Valencià, pel qual regula el Registre de Convenis i estableix el règim jurídic i pressupostari dels convenis que subscriga la Generalitat Valenciana.  
Aquest decret s'emmarca, igual que el Decret 63/1989, de 2 de maig, al qual deroga per assumpció del seu contingut, dins d'un conjunt de mesures dirigides a racionalitzar i ordenar les activitats de l'administració valenciana en l?àmbit de les actuacions conveniades.  
En concret, i com a novetat, el decret pretén regular totes aquelles qüestions que l?experiència dels últims exercicis ha demostrat fonamentals perquè la despesa pública, que s'instrumenta a través dels convenis, s'ordene de manera coherent; a aquest efecte, hi destaquen qüestions com els informes que hauran de dur adjunts els convenis com a documentació necessària per a subscriure'ls, les clàusules relatives a l?incompliment i l?ordenació del control i seguiment dels convenis.  
D'acord amb tot això, i vist el que disposa l'article 39 i la disposició final segona de la Llei 7/1992, de 28 de desembre, de Pressupostos de la Generalitat Valenciana per a aquest exercici, a proposta dels consellers d'Economia i Hisenda i d'Administració Pública i amb la deliberació prèvia del Govern Valencià, en la reunió del dia 8 de febrer de 1993,  
DECRETE  
CAPITOL I  
Del Registre de Convenis  
Article primer. El Registre de Convenis  
1. El Registre de Convenis estarà, sota la dependència de la Conselleria d'Administració Pública, adscrit a la Direcció General de Relacions amb les Corts i del Secretariat del Govern.  
2. En aquest registre s'inclouran, en els termes que a continuació es detallen, tots els convenis i acords de cooperació que subscriga la Generalitat Valenciana i les seues entitats autònomes.  
Article segon. Del contingut dels convenis i acords  
1. Dins del respecte a les lleis i en l?àmbit de competències assumides per la Generalitat Valenciana, els convenis i els acords de cooperació podran regular tot tipus de matèries.  
Sense perjudici del que disposa el paràgraf anterior, sols podran constituir objecte dels convenis i dels acords de cooperació als quals fa referència aquesta norma, en el supòsit que es subscriguen amb persones físiques o jurídiques privades, aquelles activitats negocials que, per raó dels subjectes, objecte o causa, no siguen susceptibles de subjectar-se a les normes sobre contractació administrativa.  
2. Els instruments en què es formalitzen els convenis i els acords de cooperació hauran d?especificar, com a mínim:  
- Parts que els concerten i capacitat jurídica amb què actua cadascuna d'elles.  
- Objecte del conveni o acord de cooperació i les obligacions que assumeix cadascuna de les parts.  
- El finançament, en el cas que se'n deriven prestacions de caràcter econòmic per a alguna de les parts, incloent-hi el detall de l'aplicació econòmica.  
- L?aprovació prèvia del projecte de conveni o acord de cooperació pel Govern Valencià, en el cas que aquests, s'hagen de subscriure amb entitats o institucions públiques.  
- Termini de vigència, la qual cosa no n'impedirà la pròrroga si així ho acorden les parts signants del conveni o acord.  
- Les clàusules a què fa referència l'article 7 d'aquest decret.  
3. Prèviament a la formalització dels convenis i dels acords de cooperació s'haurà de sol·licitar del Registre de Convenis informe sobre el seu contingut, a l?únic efecte d'evitar possibles coincidències amb els ja subscrits. L'informe esmentat s'haurà d'emetre en un termini màxim de 10 dies.  
Article tercer. Aspectes formals i de publicitat  
1. Els convenis i els acords de cooperació s'hauran de presentar al Registre de Convenis dins del termini de 15 dies a partir de la data en què es subscriguen, es numeraran correlativament segons la data de presentació i s'iniciarà la numeració esmentada anualment.  
2. Del número de registre que haja correspost al conveni o acord es donarà compte a les parts signants i, una vegada inscrit, se'n farà el dipòsit.  
3. En el supòsit que dels convenis o acords es deriven obligacions o drets amb repercussió pressupostària per a la Generalitat Valenciana, el Registre de Convenis haurà de trametre'n còpia, en el termini de 15 dies des del dipòsit, a la Conselleria d'Economia i Hisenda.  
4. Els convenis a què fa referència aquest decret s'hauran de publicar, en el cas que regulen un març de col·laboració o en el supòsit que alguna disposició legal així ho exigís, a l?únic efecte de publicitat, al Diari Oficial de la Generalitat Valenciana, en el termini d'un mes des de la inscripció i dipòsit en el Registre de Convenis, i serà la Direcció General de Relacions amb les Corts i del Secretariat del Govern l?òrgan responsable d'això.  
Article quart. Del compliment dels convenis  
Una vegada acabats els treballs per als quals s'havia subscrit el conveni o l'acord o transcorregut el termini que s'havia fixat per a l?execució de la comesa i el de la pròrroga, si escau, la Direcció General de Relacions amb les Corts i del Secretariat del Govern, a instància de qualsevol de les parts signants, anotarà aquesta circumstància en el Registre de Convenis.  
CAPITOL II  
Del règim jurídic i pressupostari dels convenis que subscriga la Generalitat Valenciana  
Article cinquè. Ambit  
1. Sense perjudici del que disposa l'article 6, aquest capítol s'aplicarà als convenis i acords de cooperació que subscriga la Generalitat Valenciana i les seues entitats autònomes, ja siga amb ens públics o privats, dels quals es deriven obligacions econòmiques a càrrec dels capítols IV i VII dels pressupostos, excepte els següents:  
a) Els previstos en l'article 42 de l'Estatut d'Autonomia.  
b) Aquells que se subscriguen entre l'administració valenciana i les entitats autònomes o empreses de la Generalitat Valenciana, o entre aquestes últimes.  
c) Els convenis que, fora dels casos anteriors, es formalitzen en aplicació de convocatòries públiques i de caràcter concurrencial, i a càrrec dels crèdits consignats en la mateixa convocatòria.  
2. Els convenis que instrumenten la concessió de subvencions, tal i com es preveu en els articles 45 a 48 del text refós de la Llei d'Hisenda Pública de la Generalitat Valenciana, tindran caràcter subsidiari respecte a la fórmula de convocatòria oberta, de tal forma que només es podrà recórrer a la subscripció en la mesura que se'n justifique l'oportunitat i conveniència. Així mateix tindran caràcter subsidiari, en matèria de subvencions, respecte als sistemes de concessió directa previstos en la legislació vigent.  
En aquells supòsits en què calga fer justificació, serà el Govern Valencià, a proposta de la conselleria o entitat interessada, l?òrgan competent per apreciar-ne l?oportunitat i conveniència.  
Article sisè. Dels informes  
1. Tots els convenis i acords de cooperació als quals fa referència aquest decret requeriran, amb caràcter previ a la subscripció, dos informes que hauran de dur adjunts en la tramitació i fins la subscripció:  
a) Un de caràcter preceptiu, del secretari general o òrgan assimilat de l?entitat afectada, sobre els aspectes següents:  
- Adequació de la periodificació i previsió de la despesa, si n'hi ha, a allò realment executable.  
- Adequació del contingut als objectius i accions del programa a càrrec del qual s'execute.  
- Compliment de les previsions recollides en els articles 2.2 i 7.2 i 3 d'aquest decret.  
- Aspectes jurídics del conveni i compliment dels tràmits de caràcter preceptiu.  
b) Un altre, també preceptiu, que emetrà la intervenció delegada corresponent, en el supòsit que se'n deriven obligacions econòmiques per a la Generalitat Valenciana o les seues entitats autònomes, sobre els aspectes següents:  
- Existència, en l?exercici en curs, de crèdit pressupostari adequat a la naturalesa econòmica de les obligacions.  
- En el supòsit de convenis o acords d'abast plurianual, l'adequació a la normativa vigent en la matèria.  
- Adequació de la fórmula de pagament a la legalitat vigent.  
- En el cas de convenis a subscriure amb persones físiques o jurídiques privades, adequació d'aquests al que preveu l'article 5.2 d'aquest decret.  
2. També requeriran informes de la mateixa naturalesa, les modificacions del conveni que afecten qualsevol dels apartats anteriors.  
3. En el supòsit que la subscripció del conveni implique una modificació pressupostària prèvia, els informes a què fa referència l'apartat 1 d'aquest article formaran part del corresponent expedient de modificació pressupostària.  
Article setè. De la formalització i contingut dels convenis  
1. Els òrgans competents per a la subscripció dels convenis procuraran adoptar les mesures necessàries a fi que dins dels primers vuit mesos de l?exercici se'n faça la subscripció.  
2. En qualsevol cas, els òrgans competents esmentats seran responsables del fet que les aportacions econòmiques de la Generalitat Valenciana i la seua periodificació, incloses en els diferents convenis, s'ajusten en tot moment a les necessitats reals en l'ordre econòmic que el normal desenvolupament del que s'ha conveniat exigesca.  
3. A aquest efecte, els convenis a què fa referència aquest capítol hauran d'incloure una clàusula que possibilite al Govern Valencià rescindir-los en aquells casos en què, durant el primer any de vigència, independentment de la seua duració, no s'execute la prestació corresponent a l'exercici.  
4. Complementàriament al que expressa el punt anterior i per al cas de convenis d'abast plurianual, aquests hauran d'incloure en les clàusules un règim de penalització aplicable als supòsits de demora respecte als terminis parcials, règim que serà en tot cas independent de la indemnització per danys i pagament d'interessos.  
Article vuitè. Del seguiment dels convenis  
1. Les conselleries o entitats responsables hauran d'informar a la Conselleria d'Economia i Hisenda sobre l?execució dels convenis subscrits i, en particular, sobre el compliment dels compromisos financers que recullen. En aquest sentit:  
a) Trametran, juntament amb la documentació preceptiva per a l?elaboració pressupostària, una memòria relativa al compliment dels convenis vigents.  
b) Comunicaran, en un termini de 15 dies des que es produesquen, les denúncies dels convenis subscrits, les penalitzacions aplicades, i les modificacions en la periodificació dels imports autoritzats.  
2. La Conselleria d'Economia i Hisenda, d'acord amb el que preveu l'apartat 4 de l'article 28 del text refós de la Llei d'Hisenda Pública de la Generalitat Valenciana, impulsarà, amb caràcter subsidiari respecte a les conselleries o entitats afectades, l'aplicació de les rescissions i penalitzacions a què fa referència l'article 7.  
DISPOSICIO DEROGATORIA  
Queda derogat el Decret 63/1989, de 2 de maig, del Govern Valencià, pel qual crea el Registre de Convenis i Acords de Cooperació de la Generalitat Valenciana, i les normes que s'oposen al que disposa aquest decret.  
DISPOSICIONS FINALS  
Primera  
S'autoritza el Conseller d'Economia i Hisenda i el Conseller d'Administració Pública perquè, dins de l?àmbit de les seues competències, dicten les normes de desplegament d'aquest decret.  
Segona  
Aquest decret entrarà en vigor l?endemà de la publicació en el Diari Oficial de la Generalitat Valenciana.  
València, 8 de febrer de 1993.  
El President de la Generalitat Valenciana,  
JOAN LERMA I BLASCO  
El Conseller d'Administració Pública,  
EMERIT BONO I MARTINEZ  
El Conseller d'Economia i Hisenda,  
ANTONI BIRLANGA CASANOVA


Còpia Permalink ELI